
A fűszerpaprika, mint hungaricum termékünk versenyképessége

Dolgozatom témájának a fűszerpaprikát, egy jelentős magyar hungaricum élelmiszer termék versenyképességének az elemzését választottam. A világhírű minőségi árucikk termékpályájában és versenyképességi pozíciójában számos változás bekövetkezett az elmúlt tíz évben. Először bemutatom a fűszer eredetét, Magyarországon való elterjedését és feldolgozásának kialakult hagyományait. Alapos áttekintést nyújtok a hazánkban kialakult fűszerpaprika termesztő-körzetekről, az egyes területek termelési adatairól, a termelés helyzetének múltjáról és jelenéről.
Külön nagyfejezetben elemzem a magyar fűszerpaprika-ágazatot és –kereskedelmet. Betekintést nyújtok a magyarországi piacvezető fűszerpaprika-előállító és –forgalmazó cégek helyzetébe, gazdasági kimutatásaikat is megvizsgálva. Bemutatom az Európai Unió által kibocsátott, oltalom alatt álló eredet megjelölést kiérdemlő szegedi fűszerpaprika-őrlemény esetét, és a címkében rejlő versenyelőnyt. Az EUROSTAT adatbázisának a segítségével végzett alapos számításaimra alapozva megvizsgáltam hazánk és az EU-27 tagországok közötti fűszerpaprika-import illetve –export alakulását 2001-től egészen 2010-ig.
Dolgozatom fő elemző részében, a fűszerpaprika versenyképességének romlását, komparatív versenyelőnyt vizsgáló index-értékek kiszámításának módszertanával végeztem. A klasszikus Balassa-index megvizsgálása mellett segítségül hívtam a teljesebb versenyképességi kép eléréséhez a Vollrath-féle mutatószámokat. A kereskedelmi adatok és versenyképességi indexek megvizsgálása során világossá vált, hogy a magyar fűszerpaprika jelentősége igen nagymértékben lecsökkent 2004 után, súlyosan visszaesett hazánk kivitele a fűszerből, és számottevő volt a piacvesztés. A magyar termék elvesztette a korábbi élvonalbeli kereskedelmi pozícióját, azonban a kiszámított versenyképességi indexek alapján Európában még versenyképes a fűszer, így a hangsúlyt az uniós tagországokkal való kereskedelemre lehetne fektetni. Szem előtt kellene tartani az ágazat újbóli fellendítésére szolgáló lehetőségeket, jó példa erre az uniós oltalom megszerzése.
A versenyképesség visszaeséséhez vezető okokat és azok hatásait, figyelembe véve a magyarországi mezőgazdasági helyzetet, részletesen összefoglalom, és javaslatokat teszek az ágazat fellendítésére vonatkozóan. Célom, hogy átfogó képet nyújtsak a magyar fűszerpaprika-ágazat hazai és az Európai Unión belül betöltött helyzetéről.



